บทความนี้เกี่ยวกับความหมายของโรงเรียนฝึกตำรวจใหม่ สำหรับโรงเรียนฝึกนายตำรวจของไทย ดูที่ โรงเรียนนายร้อยตำรวจ**โรงเรียนตำรวจ** หรือที่รู้จักกันในชื่อ **โรงเรียนนายร้อยตำรวจ ศูนย์ฝึกอบรมตำรวจ ศูนย์ฝึกการบังคับใช้กฎหมาย วิทยาลัยการตำรวจ** หรือ **มหาวิทยาลัยตำรวจ** เป็นโรงเรียนสำหรับฝึกหัดนักเรียนนายร้อยตำรวจ หรือเจ้าหน้าที่ตำรวจออกแบบมาเพื่อฝึกฝนและเตรียมความพร้อมเจ้าหน้าที่ที่จะจบออกมาทำหน้าที่บังคับใช้กฎหมายในหน่วยงานบังคับใช้กฎหมายในประเทศนั้น ๆ

นักเรียนนายร้อยตำรวจอินโดนีเซียโรงเรียนตำรวจจะฝึกนักเรียนเกี่ยวกับทักษะและยุทธวิธีที่จำเป็นต่อการปฏิบัติหน้าที่อย่างเหมาะสมและมีประสิทธิภาพ เช่น การฝึกด้านข้อกฎหมาย ทักษะการขับรถยนต์ การขับขี่ยานพาหนะต่างๆ การฝึกร่วมกับอุปกรณ์ประจำกาย การฝึกใช้อาวุธปืน กฎการใช้กำลัง การเจรจาต่อรองในสภาวะวิกฤต โดยสิ่งอำนวยความสะดวกในโรงเรียนตำรวจประกอบไปด้วย ห้องเรียน สนามฝึกการใช้ยานพาหนะ สนามฝึกยิงปืน ลู่วิ่ง โรงยิม โดยในบางโรงเรียนตำรวจอาจจะมีหอพัก โรงอาหาร ศูนย์จำลองการฝึก พิพิธภัณฑ์ตำรวจ

โรงเรียนตำรวจไม่ได้มีการฝึกแค่ระดับนักเรียนนายร้อยและเจ้าหน้าที่ตำรวจเท่านั้น อาจจะมีการฝึกตำรวจประจำหน่วยงานอื่น ๆ ในบางประเทศ ที่ผ่านการสาบานตนต่อรัฐธรรมนูญหรือคัมภีร์ศาสนา (Sworn Officer ในสหรัฐ) หน่วยงานบังคับใช้กฎหมายอื่น ๆ หน่วยปฏิบัติการพิเศษ อาทิ หน่วยสวาต รวมถึงฝึกให้กับพลเรือนและเจ้าหน้าที่รัฐอื่น ๆ ที่ไม่ได้บังคับใช้กฎหมาย

ข้อกำหนดและกฎเกณฑ์ในการเข้าเป็นนักเรียนตำรวจในโรงเรียนตำรวจนั้นแตกต่างกันไปตามเขตอำนาจของหน่วยงานตำรวจนั้น ๆ โดยทั่วไปจะมีการตรวจสอบประวัติภูมิหลัง การตรวจสภาพความพร้อมร่างกาย จิตใจ ตรวจสอบทางการแพทย์ และการตรวจสอบประวัติอาชญากรรม

โรงเรียนตำรวจในแต่ละประเทศ
--------------------------

โรงเรียนตำรวจประจำจังหวัดไซตามะ
โรงเรียนตำรวจในแต่ละประเทศนั้่นมีความแตกต่างกัน ตามประเภทการจัดหน่วยตำรวจภายในประเทศนั้น ๆ ทั้งในรูปแบบของศูนย์ฝึกกลางของประเทศ ศูนย์ฝึกภูมิภาค ศูนย์ฝึกเฉพาะทาง อาทิ

### เกาหลีใต้

ในประเทศเกาหลีใต้ ตำรวจได้รับการฝึกโดยมหาวิทยาลัยตำรวจแห่งชาติเกาหลี รูปแบบการเรียนคล้ายคลึงกับมหาวิทยาลัยทั่วไป โดยรับเฉพาะผู้ที่มีสัญชาติเกาหลีเท่านั้น ใช้วิธีการสอบแข่งขันซึ่งมีอัตราการแข่งขันสูงมาก เนื่องจากเมื่อจบการศึกษาแล้วจะได้รับการบรรจุเข้าประจำการเลย

### ญี่ปุ่น

ในประเทศญี่ปุ่น ทุกกรมตำรวจจังหวัดจะมีโรงเรียนตำรวจประจำจังหวัดโดยเฉพาะ ส่วนกรมตำรวจนครบาลโตเกียวคือสถาบันตำรวจนครบาล (โตเกียว) ดำเนินงานคล้ายคลึงกับมหาวิทยาลัยหรือวิทยาลัยทั่วไป มีหอพักและมีสโมสร

### ไทย

 หมู่เชิญธงชัย ในพิธีถวายสัตย์ปฏิญาณตนและสวนสนาม ณ โรงเรียนนายร้อยตำรวจ อ.สามพราน จ.นครปฐม
ในประเทศไทย จัดหน่วยตำรวจในรูปแบบตำรวจแห่งชาติ โดยสำนักงานตำรวจแห่งชาติ ควบคุมดูแลโดยรัฐบาล ขึ้นตรงกับนายกรัฐมนตรี แบ่งการฝึกตำรวจออกเป็น 2 รูปแบบคือ 

**ชั้นสัญญาบัตร** หรือระดับยศเมื่อฝึกจบคือร้อยตำรวจตรี จะฝึกรวมกันที่โรงเรียนนายร้อยตำรวจ ซึ่งจะรับนักเรียนจากโรงเรียนเตรียมทหาร หรือบุคคลภายนอกที่ผ่านข้อกำหนดในการบรรจุเป็นข้าราชการตำรวจระดับสัญญาบัตร เมื่อจบการศึกษาแล้วจะถูกบรรจุลงในหน่วยงานภายในสำนักงานตำรวจแห่งชาติหน่วยงานต่าง ๆ ทั่วประเทศในฐานะนายตำรวจ

**ชั้นประทวน** หรือระดับยศเมื่อฝึกจบคือสิบตำรวจตรี จะฝึกในกองบังคับการฝึกอบรมตำรวจกลางสำหรับตำรวจนครบาล ศูนย์ฝึกอบรมตำรวจภูธรภาค 1 - 9 ทั่วประเทศสำหรับตำรวจภูธร ศูนย์ฝึกอบรมตำรวจตระเวนชายแดน กองกำกับการ 1 - 9 สำหรับตำรวจตระเวนชายแดน

นอกจากนี้ยังมีศูนย์ฝึกอบรมตำรวจเฉพาะทางตามประเภทการปฏิบัติงาน อาทิ สถาบันฝึกอบรมและวิจัยการพิสูจน์หลักฐานตำรวจ ศูนย์พัฒนาด้านการข่าว

### มาเลเซีย

ในประเทศมาเลเซียมีโรงเรียนตำรวจจำนวน 15 แห่ง หนึ่งในนั้นคือวิทยาลัยตำรวจมาเลเซียในกรุงกลัวลาลัมเปอร์ ซึ่งประกอบไปด้วยสถาบันตำรวจ 4 แห่งรวมกันคือ วิทยาลัยตำรวจกัวลาคูบูบารู โรงเรียนฝึกหัดสาขาพิเศษ วิทยาลัยการสืบสวนคดีอาญา และโรงเรียนจราจร ซึ่งอบรมนายตำรวจระดับสัญญาบัตร

### สหรัฐ

ในประเทศสหรัฐ โรงเรียนตำรวจจะมีอยู่ทุกรัฐและในระดับของรัฐบาลกลาง แต่ละรัฐจะมีหน่วยงานที่รับรองตำรวจเฉพาะแต่ละรัฐ ซึ่งส่วนใหญ่กำหนดคุณสมบัติทางสภาพร่างกายและการศึกษาก่อนสมัคร บางรัฐอาจจะต้องการคุณสมบัติอื่น ๆ เพิ่มเติมเฉพาะด้าน ซึ่งส่วนใหญ่ต้องการให้มีการตรวจสอบประวัติ การประเมินด้านจิตวิทยา การตรวจสอบผ่านเครื่องจับเท็จ การตรวจสอบสารเสพติด การใช้อาวุธปืน และการทดสอบการขับขี่ยานพาหนะซึ่งเป็นพื้นฐานของการปฏิบัติงาน

นักวิจัยได้กล่าวว่าตำรวจสหรัฐนั้นฝึกการใช้อาวุธปืนมากกว่าการฝึกคลีคลายสถานการณ์รุนแรงต่าง ๆ

#### รัฐบาลกลาง

รถฝึกของตำรวจสหรัฐ พร้อมกันชนด้านหน้าและด้านหลังแบบขยาย ใช้เพื่อป้องกันความเสียหายในการฝึกขับขี่
ในขณะที่รัฐบาลกลางของสหรัฐในหน่วยงานบังคับใช้กฎหมายบางแห่งมีสิ่งอำนวยความสะดวกและข้อกำหนดในการฝึกอบรมของหน่วยงานตนเอง ในขณะที่หน่วยงานบังคับใช้กฏหมายของรัฐบาลกลาง 91 หน่วย (รวมถึงเอฟบีไอ และเจ้าพนักงานตำรวจศาล) ถูกกำหนดให้มีตัวแทนเจ้าหน้าที่เข้าร่วมการฝึกที่ศูนย์ฝึกอบรมการบังคับใช้กฎหมายของรัฐบาลกลาง (Federal Law Enforcement Training Centers: FLETC) ซึ่งควบคุมดูแลโดยกระทรวงความมั่นคงแห่งมาตุภูมิ ซึ่งมีสำนักงานใหญ่อยู่ที่รัฐจอร์เจีย และมีสถานที่ฝึกอบรมกระจายอยู่ที่ อาร์เทเซีย นิวเม็กซิโก, ชาร์ลสตัน เซาท์แคโรไลนา, เชลต์แนม แมริแลนด์

### สหราชอาณาจักร

ในส่วนของอังกฤษและเวลส์ ผู้สมัครกองตำรวจทั้ง 43 หน่วยของอังกฤษและเวลส์จะต้องมีอายุมากกว่า 18 ปี 6 เดือน มีสมรรถภาพร่างกายตามมาตรฐาน สุขภาพสายตาดี ถือสัญชาติอังกฤษ รวมถึงพลเรือนในเครือจักรภพที่อาศัยอยู่ในอังกฤษและเวลส์โดยไม่ติดเงื่อนไขใด ๆ 

ตั้งแต่ปี พ.ศ. 2563 วิทยาลัยอบรมตำรวจอังกฤษได้เพิ่มเติมคุณสมบัติสำหรับผู้ที่จะสมัครสอบเพื่อเป็นตำรวจ โดยจะต้องจบการศึกษาในระดับปริญญาตรี เพื่อรับมือกับสถานการณ์ที่เปลี่ยนไปของอาชญากรรม

### สิงคโปร์

ในประเทศสิงคโปร์ เจ้าหน้าที่ตำรวจจะได้รับการฝึกจากสถาบันฝึกอบรมมหาดไทย (Home Team Academy: HTA) ซึ่งเป็นสถาบันสำหรับฝึกอบรมหน่วยงานต่าง ๆ ในกระทรวงมหาดไทย เป็นการบูรณาการการฝึกร่วมกันภายในหน่วยงานกระทรวงมหาดไทยโดยใช้เทคโนโลยีและนวตกรรมมามีส่วนในการฝึกตำรวจ

### ออสเตรเลีย

ในประเทศออสเตรเลีย รัฐจะมีสถาบันการศึกษาสำหรับการฝึกตำรวจแบบรวมศูนย์สำหรับปฏิบัติงานภายในรัฐหรือเขตแดนที่กำหนด เมื่อจบการศึกษาแล้วสถาบันจะรับรองมาตรฐานการปฏิบัติงานทั้งในระดับท้องถิ่น ระดับรัฐ และระดับรัฐบาลกลาง

ดูเพิ่ม
-------

* ตำรวจ

อ้างอิง
-------

1. ↑  "What to expect from police academy training". *Police1* (ภาษาอังกฤษ). สืบค้นเมื่อ 2022-05-31.
2. ↑  "Police academy gets a makeover". *KCRW* (ภาษาอังกฤษ). 2016-10-12. สืบค้นเมื่อ 2022-05-31.
3. ↑  "NSW Police Force Academy - NSW Police Recruitment". *www.police.nsw.gov.au*. คลังข้อมูลเก่าเก็บจากแหล่งเดิมเมื่อ 2022-05-22. สืบค้นเมื่อ 2022-05-31.
4. ↑  "ยิงขู่อย่างไรที่ไม่ถูกฟ้อง". *www.gunsandgames.com*.
5. ↑  "Police University ซีรีส์ไขคดีฆาตกรรมในโรงเรียนตำรวจ ผลงานของ ชาแทฮยอน, คริสตัล และ จินยอง". *THE STANDARD*. 2021-08-08.
6. ↑  "Creatrip: เรื่องน่าสนใจของตำรวจเกาหลี". *Creatrip*.
7. ↑  "POLICE ACADEMY TRAINS OFFICERS TO ENTRUST TASKS - Tokyo Metropolitan Police Dept". 2016-03-05. คลังข้อมูลเก่าเก็บจากแหล่งเดิมเมื่อ 5 March 2016. สืบค้นเมื่อ 2022-05-31.
8. ↑  "วิทยาลัยการตำรวจ - ศูนย์ฝึกตำรวจต่างๆ". *www.policecollege.go.th*.
9. ↑  "สถาบันฝึกอบรมและวิจัยการพิสูจน์หลักฐานตำรวจ". *www.iftr.forensic.police.go.th*. คลังข้อมูลเก่าเก็บจากแหล่งเดิมเมื่อ 2022-07-03. สืบค้นเมื่อ 2022-07-03.
10. ↑  "ศูนย์พัฒนาด้านการข่าว กองบัญชาการตำรวจสันติบาล". *idc.sbpolice.go.th*.
11. ↑  "How US police training compares with the rest of the world". *BBC News* (ภาษาอังกฤษแบบบริติช). 2021-05-17. สืบค้นเมื่อ 2021-05-18.
12. ↑  "Current Partners – FLETC". *www.fletc.gov*. สืบค้นเมื่อ 22 September 2018.
13. ↑  "Locations – FLETC". *www.fletc.gov*. สืบค้นเมื่อ 22 September 2018.
14. ↑  "ยกระดับตำรวจในอังกฤษและเวลส์รุ่นใหม่ต้องจบปริญญาตรี". *BBC News ไทย*. สืบค้นเมื่อ 2022-07-03.
15. ↑  Preeda44. "วิชาการตำรวจ (ที่ไม่ค่อยเป็นวิชาการครับ): การเปลี่ยนผ่านการฝึกอบรมโดยใช้เทคโนโลยีและนวัตกรรม". *วิชาการตำรวจ (ที่ไม่ค่อยเป็นวิชาการครับ)*.`{{cite web}}`: CS1 maint: url-status (ลิงก์)